C 80/16
RO
Jurnalul Oficial al Uniunii Europene
3.3.2023
(bb) Stimularea reducerii cererii de energie Obiectivul de a stimula reducerea cererii de energie se aplică măsurilor care vizează procesele de producție/prestare de servicii de către întreprinderi și este legat de aspectele prezentate pe scurt în secțiunea dedicată de mai jos (Consolidarea bazei industriale a Europei).
Un exemplu care combină costurile relevante ale energiei cu măsurile structurale ar putea fi o compensație financiară temporară pentru pierderile de producție care rezultă din scăderea pe termen scurt a cererii de energie electrică, însoțită de cerința de a realiza investiții cu efecte pe termen lung care să îndeplinească obiectivele planului REPowerEU [de exemplu, reducerea intensității emisiilor de gaze cu efect de seră (GES) asociate producției întreprinderii (11) până la jumătatea anului 2026, prin trecerea la energia din surse regenerabile sau prin măsuri de economisire a energiei].
Investițiile în reducerea cererii de energie ar putea fi completate și de reforme care să ofere stimulente de reglementare pentru îmbunătățiri de lungă durată ale eficienței energetice, și anume: — crearea unor ghișee unice care să ofere consiliere și asistență (nu numai informații) cu privire la posibilitățile de renovare a clădirilor, certificate de performanță energetică și recomandări privind auditul energetic; — scheme care să stimuleze renovarea energetică a clădirilor sau instalarea soluțiilor de încălzire descrise la punctul 1 litera (b).
(c)
Abordarea blocajelor interne și transfrontaliere din calea transportului și a distribuției de energie, sprijinirea stocării energiei electrice și accelerarea integrării surselor regenerabile de energie, precum și sprijinirea transportului cu emisii zero și a infrastructurii aferente, inclusiv a căilor ferate Exemple de măsuri legate de transportul, distribuția și stocarea energiei: — instalații de stocare a energiei electrice, în special pentru a sprijini utilizarea resurselor regenerabile și/sau pentru a reduce la minimum congestiile; — dezvoltarea rețelelor naționale de distribuție și transport al energiei electrice, în special pentru a elimina blocajele și pentru a promova integrarea în continuare a surselor regenerabile de energie; — construirea de linii de interconexiune de energie electrică; — reforme tarifare și facilitarea proiectelor de conectivitate la rețea; — reforme menite să sporească flexibilitatea sistemului energetic; — instituirea de calendare transparente pentru modernizarea rețelelor de distribuție și de transport și pentru licitațiile privind energia din surse regenerabile.
Printre exemplele de măsuri legate de transportul cu emisii zero se numără investițiile sau reformele menite să implementeze: — vehicule cu zero emisii la țeava de eșapament, cum sunt vehiculele electrice sau pe bază de hidrogen în proporție de 100 % și navele/aeronavele cu emisii zero; — reînnoirea activelor de transport cu zero emisii și retehnologizarea vehiculelor și a navelor/aeronavelor cu zero emisii de eșapament astfel încât activele și infrastructura de transport să ajungă la zero emisii la țeava de eșapament; — material rulant cu zero emisii pentru transportul feroviar, precum și infrastructură și subsisteme feroviare potrivite pentru materialul rulant cu zero emisii; puncte de încărcare cu energie electrică, modernizarea conexiunilor la rețeaua de energie electrică, stații de alimentare cu hidrogen sau sisteme rutiere electrice; — reforme ale cadrului de reglementare pentru a promova retehnologizarea autovehiculelor mici cu ardere internă și transformarea lor în vehicule electrice prin accelerarea procedurii de omologare de tip; oferirea de stimulente industriei de retehnologizare și consumatorilor (stimulente fiscale, credite favorabile sau subvenții pentru investiții inițiale) și realizarea unei campanii de sensibilizare; — investiții în producția de combustibili de aviație pe bază de hidrogen din surse regenerabile și reforme pentru a stimula producția acestora.
(d)
Sprijinirea obiectivelor prevăzute la literele (a), (b), (ba), (bb) și (c) printr-o recalificare accelerată a forței de muncă în vederea dobândirii de competențe verzi, precum și sprijinirea lanțurilor valorice ale materiilor prime critice și ale tehnologiilor legate de tranziția verde.
(11) În ceea ce privește sprijinul acordat instalațiilor care fac obiectul sistemului UE de comercializare a certificatelor de emisii, se vor aplica criteriile stabilite în Orientările tehnice privind principiul DNSH și în anexele la DPA ale Consiliului.